Mavlono Havoyi. Mavlono Havoyi (15-asr) – fors-tojik tilida ijod qilgan xurosonlik shoir, Mavlono Mashriqiyning ukasi. Nomi “Majolis un-nafois”ning ikkinchi majlisida tilga olinadi. Alisher Navoiy uning naqqoshlikdan xabardorligi, kitob bezash qobiliyatiga ham ega ekani, oʻz sheʼrlarini oʻzi koʻchirib, kitob holiga keltirganligi haqida maʼlumot beradi. “Majolis un-nafois”da uning quyidagi bayti keltirilgan:Ba girdi koʻyi tu bo sad niyoz megardam, Bahona mekunam az dur-u boz megardam. (Mazmuni: Koʻchang atrofida yuz zorlanib aylanaman, bahona qilib, uzoqdan yana aylanaman). Mavlono Havoyi Hirotda vafot etgan, qabri Xoja Chilgaziy mahallasi yaqinida.